《将至太和寄蔡仲偃太博》
宋代·赵抃

我忆去年仲冬月，夜醉离尊晓船发。鼕鼕画鼓上穷江，章贡川源接南粤。

虔州之民十万家，下车公议乱如麻。去除烦苛养疲瘵，令严讼简俗亦嘉。

农事屡登稻粱积，狱犴空虚寇衰息。远陬安堵幸实天，阙然自愧予何力。

迩来被旨还神京，乘秋击棹烟波行。夷犹入境奚所喜，故人乐土弦歌声。

作者简介：赵抃（biàn）（1008年—1084年）， 字阅道，号知非，衢州西安（今浙江省衢州市柯城区信安街道沙湾村）人。北宋名臣。元丰七年（1084年），赵抃逝世，年七十七，追赠太子少师，谥号“清献”。赵抃在朝弹劾不避权势，时称“铁面御史”。平时以一琴一鹤自随，为政简易，长厚清修，日所为事，夜必衣冠露香以告于天。著有《赵清献公集》。